## Naputak o postupanju s otpadom koji nastaje pri pružanju zdravstvene zaštite

### NN 50/2000 (17.5.2000.), Naputak o postupanju s otpadom koji nastaje pri pružanju zdravstvene zaštite

# MINISTARSTVO ZDRAVSTVA

**1119**

Na temelju čl. 58. Zakona o zaštiti pučanstva
od zaraznih bolesti (»Narodne novine« br. 60/92, 26/93
i 29/94), ministar zdravstva donosi

## NAPUTAK

### O POSTUPANJU S OTPADOM KOJI NASTAJE PRI PRUŽANJU ZDRAVSTVENE ZAŠTITE

I.

Ovim Naputkom definiraju se vrste otpada koji nastaju pri pružanju
zdravstvene zaštite (u daljnjem tekstu medicinski otpad)
u općim i specijalnim bolnicama, klinikama, zdravstvenim
zavodima, domovima zdravlja te ordinacijama zdravstvenih djelatnika
koji obavljaju privatnu praksu (u daljnjem tekstu zdravstvene
ustanove), te se uređuje postupanje s otpadom u smislu njegovog
razvrstavanja na mjestu nastanka, skupljanja, prijevoza, skladištenja
i obrađivanja.

II.

Vrste otpada koji nastaje u zdravstvenim ustanovama su:

1. Opasni medicinski otpad

2. Inertni medicinski otpad - komunalni.

1. Vrste opasnog medicinskog otpada su:

1.1. *Patološki otpad:* dijelovi ljudskog tijela - amputati,
tkiva i organi odstranjeni tijekom kirurških zahvata, tkiva
uzeta u dijagnostičke svrhe, placente i fetusi, pokusne
životinje i njihovi dijelovi.

1.2. *Infektivni otpad:* otpad koji sadrži patogene
biološke agense koji zbog svojeg tipa, koncentracije ili
broja mogu izazvati bolest u ljudi koji su im izloženi -
kulture i pribor iz mikrobiološkog laboratorija, dijelovi
opreme, materijal i pribor koji je došao u dodir s krvlju
ili izlučevinama infektivnih bolesnika ili je upotrijebljen
pri kirurškim zahvatima, previjanju rana i obdukcijama, otpad
iz odjela za izolaciju bolesnika, otpad iz odjela za dijalizu,
sistemi za infuziju, rukavice i drugi pribor za jednokratnu uporabu,
te otpad koji je došao u dodir s pokusnim životinjama
kojima je inokuliran zarazni materijal, itd.

1.3. *Oštri predmeti:* igle, lancete, štrcaljke,
skalpeli i ostali predmeti koji mogu izazvati ubod ili posjekotinu.

1.4. *Farmaceutski otpad:* uključuje farmaceutske
proizvode, lijekove i kemikalije koji su vraćeni s odjela
gdje su bili proliveni, rasipani, pripremljeni a neupotrebljeni,
ili im je istekao rok uporabe ili se trebaju baciti iz bilo kojeg
razloga.

1.5. *Kemijski otpad:* odbačene krute, tekuće
ili plinovite kemikalije koje se upotrebljavaju pri medicinskim,
dijagnostičkim ili eksperimentalnim postupcima, čišćenju
i dezinfekciji. Dijeli se na opasni kemijski otpad - toksične,
korozivne, lako zapaljive, reaktivne i genotoksične tvari
i inertni kemijski otpad koji nema navedena svojstva.

1.6. *Posude pod pritiskom:* bočice koje sadrže
inertne plinove pod pritiskom pomiješane s djelatnim tvarima
(antibiotik, dezinficijens, insekticid itd.) koje se apliciraju
u obliku aerosola, a pri izlaganju višim temperaturama mogu
eksplodirati.

1.7. *Radioaktivni otpad:* podliježe posebnim propisima.

2. Inertni medicinski otpad sličan je komunalnom, a nastaje
u kuhinjama, restoranima, uredima itd. Zbrinjava se kao komunalni
otpad jer nije nastao pri medicinskim postupcima i ne predstavlja
rizik za zdravlje i okoliš.

III.

Postupanje s medicinskim otpadom podrazumijeva njegovo razvrstavanje
na mjestu nastanka, skupljanje, vođenje očevidnika
i prijavljivanje, skladištenje, predobrađivanje i obrađivanje,
prijevoz i odlaganje.

IV.

Otpad se razvrstava i sakuplja na mjestu nastanka u ambalažu
prilagođenu njegovim svojstvima, količini te načinu
skladištenja, prijevoza i obrađivanja.

Ambalaža, kao što su plastične vreće, kartonske
kutije, posude i kontejneri mora biti izrađena tako da:

- svojim karakteristikama (boja, oblik, veličina) omogućava
i olakšava razvrstavanje na mjestu nastanka. Oznake su: crvena
boja za infektivni otpad, crvena s crnim pojasom za patološki,
žuta boja za kemijski otpad, zelena za farmaceutski, a crna
i plava za komunalni otpad,

- nepropusna je za tekućine, onemogućava ispadanje
ili prolijevanje sadržaja,

- onemogućeno je neovlašteno otvaranje posuda i kontejnera
pri daljnjem postupanju ili obrađivanju,

- pri obrađivanju ne onečišćuje okoliš,

- posude za oštre predmete moraju biti neprobojne za sadržaj
pri normalnim uvjetima postupanja napravljene tako da je onemogućeno
ispadanje sadržaja ili ozljeđivanje i prijenos infekcija
na osobe koje upotrebljavaju posudu ili postupaju s otpadom,

- ambalaža za skladištenje mora biti označena
natpisom »opasni medicinski otpad« s naznakom o vrsti
otpada,

- ambalaža koja se koristi višekratno su posude i kontejneri
od metala i plastike koji omogućavaju adekvatno pranje i
dezinfekciju.

V.

Zdravstvene ustanove dužne su sačiniti petogodišnji
plan zbrinjavanja medicinskog otpada u kojem se mora formulirati
djelatnost za svaku godinu, te vremenski plan izvršenja organizacijskih,
kadrovskih i građevinskih prilagodbi, a isti plan mora biti
uključen u ukupan plan razvoja zdravstvene ustanove uz
osigurana sredstva. U planiranju sudjeluju ravnatelj i od njega
imenovane odgovorne osobe, te u bolnicama i predsjednik Komisije
za kontrolu bolničkih infekcija.

U planu moraju biti detaljno razrađeni:

- razvrstavanje medicinskog otpada,

- inicijalno skladištenje, putevi, način, zadužene
osobe i vremenski plan skupljanja otpada,

- edukacija zaduženih i odgovornih osoba, te osoblja koje
razvrstava otpad,

- putevi, način i zadužene osobe za prijevoz otpada
do mjesta sekundarnog skladištenja,

- uvjeti, način i trajanje sekundarnog skladištenja,

- odgovorne osobe i način vođenja evidencija (očevidnik,
prijavni listovi, izvješće o ispitivanju fizikalno-kemijskih
svojstava otpada itd.) te obilježavanja otpada,

- način i vremenski plan odvoza, način obrađivanja
i odlaganja otpada,

- odgovorna osoba (ili osobe) za organizaciju i unutarnji nadzor.

VI.

Pojedinačne posude ili držači s vrećama
moraju biti smještene u inicijalna skladišta:

- prostorije za nečisto,

- prostorije za dekontaminaciju instrumenata (uz kirurške
sale),

- ordinacije, previjališta, laboratoriji i druga mjesta gdje
se generira medicinski otpad.

VII.

Skupljanje otpada jednom dnevno, a po mogućnosti jednom
u smjeni, obavljaju Planom zadužene osobe.

Prijevoz otpada do mjesta sekundarnog skladištenja samo u
ambalaži iz točke IV., obavljaju Planom zadužene
osobe, prijevoznim sredstvima koja moraju biti od nepropusnog
materijala koji se lako čisti i dezinficira.

Putevi skupljanja i prijevoza otpada moraju biti predviđeni
i jasno naznačeni Planom, trebaju biti odvojeni od puteva
kojima se odvijaju uobičajene zdravstvene aktivnosti (bolesnici,
čisto rublje, sterilni materijal itd.) ako ne prostorno,
barem vremenski.

Osobe koje postupaju s otpadom moraju biti educirane za postupanje
s medicinskim otpadom i moraju biti opremljene radnim odijelima.

VIII.

Medicinski otpad se sekundarno skladišti u odvojenom, označenom,
ograđenom i natkrivenom prostoru, predviđenom samo za
tu svrhu, koji je građen tako da se lako čisti i dezinficira
i kojem je omogućen pristup vozilima za odvoz.

Dezinfekcija prijevoznih sredstava obavlja se jednom dnevno, a
sekundarnog skladišta barem jednom tjedno, a po potrebi (u
slučaju propisanja otpada) i češće.

IX.

Evidencija o opasnom medicinskom otpadu, koju vode Planom zadužene
osobe, sadrži:

- očevidnik o vrsti, količini i mjestu nastanka,

- prijavne listove (predviđene Zakonom o otpadu i pratećim
pravilnicima)

- prateći list uz prijevozno sredstvo.

Planom zadužena osoba prikuplja podatke o medicinskom otpadu,
vodi bazu podataka i sačinjava mjesečna izvješća
koja dostavlja Komisiji za kontrolu bolničkih infekcija
ili odgovornoj osobi za organizaciju i unutarnji nadzor.

X.

Skladištenje infektivnog otpada i oštrih predmeta bez
kondicioniranja smije trajati najdulje osam dana. Infektivni otpad
i oštri predmeti zbrinjavaju se u pećima za spaljivanje
infektivnog otpada ili se postupcima obrađivanja (drobljenje,
mljevenje, dezinfekcija, sterilizacija) dovode u stanje kad više
nisu opasni za zdravlje te se mogu reciklirati ili odlagati kao
inertni-komunalni otpad.

XI.

Anatomski patološki otpad iz etičkih razloga sakuplja
se, skladišti i zbrinjava posebno. Zbrinjava se spaljivanjem
u krematoriju ili zakapanjem na groblju.

Patološki animalni otpad zbrinjava se kao infektivni.

Krv koja preostane nakon laboratorijske pretrage zbrinjava se
kao infektivni otpad skupa s vacutainerima.

Krv i krvni derivati koji su slijedom dijagnostičke pretrage
pomiješani s kemikalijama, zbrinjavaju se kao kemijski otpad.

XII.

Sav opasni kemijski otpad i veće količine inertnog
kemijskog otpada (10 litara na tjedan) sakuplja se u ambalažu
iz točke IV., koja je posebno prilagođena izabranom
sustavu zbrinjavanja.

Kemijski otpad može se reciklirati ili redestilirati, a zbrinjava
se spaljivanjem u pećima za spaljivanje opasnog otpada.

XIII.

Farmaceutski otpad sakuplja se posebno u ambalažu iz točke
IV., te skladišti u bolničkim ljekarnama ili sekundarnom
skladištu. Zbrinjava se spaljivanjem u spalionicama opasnog
otpada.

Ljekarne moraju u svojim prostorima za izdavanje lijekova držati
ambalažu za farmaceutski otpad u koji korisnici ubacuju farmaceutski
otpad nastao u kućanstvu.

XIV.

Posude pod pritiskom ne smiju se izlagati povišenoj temperaturi
(mogućnost eksplozije) niti odlagati bez deaktivacije.

Posude pod pritiskom mogu se reciklirati.

XV.

Nadzor nad provođenjem ovog Naputka provodi tijelo uprave
nadležno za poslove sanitarne inspekcije županije odnosno
Grada Zagreba.

Kontrolu dezinfekcije ili sterilizacije provode Zavodi za javno
zdravstvo županije odnosno Grada Zagreba na zahtjev sanitarne
inspekcije.

Edukaciju o postupanju s medicinskim otpadom provode zavodi za
javno zdravstvo.

XVI.

Ovaj naputak stupa na snagu osmoga dana od dana objave u »Narodnim
novinama«.

Klasa: 540-01/00-01/0133
Urbroj: 534-04-02-00-0001
Zagreb, 11. svibnja 2000.

Ministar
**prof. dr. sc. Ana Stavljenić Rukavina,** v. r.

Naputak, NN 50/2000-1119